**Likumprojekta „Grozījumi likumā “Par mērījumu vienotību”” sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | | Pamatojums | Likumprojekts „Grozījumi likumā Par mērījumu vienotību” (turpmāk – likumprojekts) izstrādāts:  - lai izpildītu Ministru kabineta 2014.gada 22.aprīļa protokollēmuma (prot.Nr.24 26.§) “Informatīvais ziņojums “Nozaru administratīvo pārkāpumu kodifikācijas ieviešanas sistēma”” (TA-775) 2.punktā doto uzdevumu;  - lai izpildītu Ministru kabineta 2013.gada 4.februāra rīkojuma Nr.38 (prot. Nr.5 30.§) “Par Administratīvo sodu sistēmas attīstības koncepciju” 9.punktā doto uzdevumu;  - lai izpildītu 2016.gada 10.maija Ministru kabineta protokollēmuma “Ministru kabineta noteikumi “Nacionālās metroloģijas institūcijas pakalpojumu maksas noteikšanas un apstiprināšanas kārtība” (prot. Nr.22 7.§) 3.punktā doto uzdevumu. | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2014.gada 22.aprīlī Ministru kabinetā tika apstiprināts informatīvais ziņojums “Nozaru administratīvo pārkāpumu kodifikācijas ieviešanas sistēma” (prot.nr.24, 26§), saskaņā ar kuru informatīvā ziņojuma 1. pielikumā minētajām atbildīgajām ministrijām ir pienākums to kompetencē esošajos nozares likumos izstrādāt grozījumus, lai tajos tiktu ietverti administratīvie pārkāpumi un kompetentās iestādes par administratīvo sodu piemērošanu, pamatojoties uz to, ka 2017.gada 1.janvārī spēku zaudēs Latvijas Administratīvo pārkāpumu kodekss (turpmāk – LAPK). Likumprojekts izstrādāts, lai iekļautu likumā Par mērījumu vienotību (turpmāk – Likums) administratīvos pārkāpumus par pārkāpumiem mērījumu vienotības jomā, kas noteikti LAPK, kā arī lai noteiktu kompetentās iestādes, kurām piekritīga sodu piemērošana.  Likumprojekts groza likuma “Par mērījumu vienotību” IX nodaļu izsakot to redakcijā – Administratīvā atbildība mērījumu vienotības jomā un kompetence sodu piemērošanā – un likuma 18.pantu, nosakot tajā fizisko un juridisko personu administratīvo atbildību par šādiem pārkāpumiem:  1) par mērīšanas līdzekļu lietošanu, kuriem nav veiktas atbilstības novērtēšanas procedūras saskaņā ar normatīvajiem aktiem, kas nosaka metroloģiskās prasības;  2) par tādu valsts metroloģiskajai kontrolei pakļauto mērīšanas līdzekļu lietošanu, kuri nav verificēti vai kalibrēti;  3) par tādu mērīšanas līdzekļu lietošanu, kuri nenodrošina mērījumu precizitātes atbilstību normatīvajos aktos noteiktajām metroloģiskajām prasībām;  4) par valsts metroloģiskajai kontrolei pakļauto mērīšanas līdzekļu neatbilstošu uzstādīšanu  5) par valsts metroloģiskajai kontrolei pakļauto mērīšanas līdzekļu ekspluatācijas noteikumu neievērošanu un ar tiem saistīto mērīšanas procesu nepareizu izpildi;  6) par izplatīšanai sagatavoto fasēto preču satura daudzuma neatbilstību normatīvo aktu prasībām.  Likumprojektā noteiktā administratīvā atbildība par 18.pantā minētajiem pārkāpumiem ir attiecināma uz Likuma un uz šādu uz Likuma pamata izdoto Ministru kabineta noteikumu prasību neievērošanu:   * Ministru kabineta 2007.gada 9.janvāra noteikumi Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu”; * Ministru kabineta 2016.gada 12.aprīļa noteikumi Nr.212 “Mērīšanas līdzekļu metroloģiskās prasības un to metroloģiskās kontroles kārtība”; * Ministru kabineta 2006.gada 22.augusta noteikumi Nr.664 “Noteikumi par metroloģiskajām prasībām ūdens patēriņa skaitītājiem”; * Ministru kabineta 2006.gada 22.augusta noteikumi Nr.665 “Noteikumi par metroloģiskajām prasībām gāzes patēriņa skaitītājiem un tilpuma korektoriem”; * Ministru kabineta 2006.gada 22.augusta noteikumi Nr.666 “Noteikumi par metroloģiskajām prasībām aktīvās elektroenerģijas skaitītājiem”; * Ministru kabineta 2006.gada 22.augusta noteikumi Nr.667 “Noteikumi par metroloģiskajām prasībām siltumenerģijas skaitītājiem”; * Ministru kabineta 2006.gada 22.augusta noteikumi Nr.669 “Noteikumi par metroloģiskajām prasībām šķidrumu (izņemot ūdeni) mērsistēmām”; * Ministru kabineta 2006.gada 22.augusta noteikumi Nr.674 “Noteikumi par metroloģiskajām prasībām automātiskajiem svariem”; * Ministru kabineta 2012.gada 3.jūlija noteikumi Nr.468 “Noteikumi par pasažieru pārvadāšanu ar vieglajiem taksometriem”; * Ministru kabineta 2006.gada 22.augusta noteikumi Nr.671 “Noteikumi par metroloģiskajām prasībām materiālajiem mēriem”; * Ministru kabineta 2006.gada 22.augusta noteikumi Nr.668 “Noteikumi par metroloģiskajām prasībām dimensionālajiem mērīšanas līdzekļiem”; * Ministru kabineta 2006.gada 22.augusta noteikumi Nr.672 “Noteikumi par metroloģiskajām prasībām izplūdes gāzu analizatoriem”; * Ministru kabineta 2016.gada 12.aprīļa noteikumi Nr.210 “Neautomātisko svaru atbilstības novērtēšanas noteikumi”; * Ministru kabineta 2014.gada 14.oktobra noteikumi Nr.624 “Noteikumi par mērīšanas līdzekļu metroloģiskās kontroles kārtību un pirmreizējās verificēšanas atzīmēm”; * Ministru kabineta 2013.gada 12.novembra noteikumi Nr.1278 “Metroloģiskās prasības fasētajām precēm un to metroloģiskās kontroles kārtība”; * Ministru kabineta 2008.gada 25.augusta noteikumi Nr.693 “Noteikumi par mērīšanas līdzekļu kalibrēšanu”; * Ministru kabineta 2008.gada 2.jūnija noteikumi Nr.383 “Par fasēto preču nominālā daudzuma un iepakojuma nominālā tilpuma standartvērtībām”; * Ministru kabineta 2006.gada 5.decembra noteikumi Nr.981 “Noteikumi par mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm”; * Ministru kabineta 2005.gada 20.decembra noteikumi Nr.977 “Prasības mēraparātiem, ar kuriem nosaka alkohola koncentrāciju personas izelpotajā gaisā”; * Ministru kabineta 2001.gada 22.maija noteikumi Nr.203 “Noteikumi par metroloģiskajām prasībām pudelēm, ko izmanto par mērtraukiem, un to metroloģiskās kontroles kārtība”.   Iepriekšminēto Ministru kabineta noteikumu uzdevums ir aizsargāt sabiedrības intereses, sabiedrības veselību, sabiedrības drošību un sabiedrisko kārtību, vides un patērētāju aizsardzību, nodokļu un nodevu iekasēšanu, kā arī godīgu tirdzniecību, kas daudzējādā ziņā tieši vai netieši ietekmē patērētāju ikdienas dzīvi. Līdz ar to šo noteikumu ievērošanas nodrošināšana ir būtiska sabiedrībai un par to neievērošanu ir paredzēta administratīvā atbildība, proti, brīdinājums vai naudas sods fiziskajām personām robežās no 2 līdz 70 naudas soda vienībām, bet juridiskām – no 6 līdz 580 naudas soda vienībām.  Vienlaikus likumprojekts papildina Likumu ar 19.pantu, nosakot, ka atbildīgā iestāde, kura ir tiesīga savas kompetences ietvaros piemērot administratīvos sodus par administratīvajiem pārkāpumiem metroloģisko prasību uzraudzības jomā ir Patērētāju tiesību aizsardzības centrs (turpmāk – PTAC).  PTAC šobrīd ir tiesīgs izskatīt administratīvo pārkāpumu lietas un piemērot administratīvos sodus par administratīvajiem pārkāpumiem mērījumu vienotības jomā saskaņā ar LAPK 99.pantu un šādu administratīvo sodu piemērošanas mehānisms ir efektīvs mērījumu vienotības jomas kontrolei un uzraudzībai.  Īstenojot tirgus uzraudzību, PTAC amatpersonu veikto pārbaužu ietvaros konstatētais tiek atspoguļots pārbaužu aktos, kuros rakstveidā tiek nostiprinātas ziņas par faktiem, kas nepieciešamības gadījumā lietas virzības gaitā kalpo par vienu no pierādīšanas līdzekļiem LAPK izpratnē. Turklāt PTAC lietas virzības gaitā praksē nošķir pārkāpumu veidus – formālas neatbilstības un neatbilstības pamatprasībām, tādējādi lietvedība netiek uzsākta par formālām neatbilstībām.  PTAC pārbaužu akti nav pārsūdzami Administratīvā procesa likuma (turpmāk – APL) ietvaros. Pretējā gadījumā, ja PTAC pārbaužu akti būtu pārsūdzami APL kārtībā, tas ievērojami apgrūtinātu PTAC efektīvu metroloģiskās uzraudzības veikšanu un kontroli, kam sekotu ilgi un gari tiesvedības procesi, attiecīgi patērējot arī daudz cilvēkresursu, jo papildus būtu jāveic arī administratīvo aktu labprātīgas izpildes kontrole. Turklāt administratīvā akta izdošana, ar kuru tā adresātam tiek uzlikts pienākums veikt tikai noteiktas tiesiskas darbības, nepiemērojot soda naudu par konkrēto pārkāpumu, nav efektīvs līdzeklis metroloģiskās uzraudzības un kontroles veikšanai. Savukārt LAPK ietvaros vienlaicīgi ar administratīvā soda uzlikšanu izpildās arī citi nozīmīgi kritēriji, proti, pie administratīvās atbildības sauktajai personai ir pienākums novērst administratīvā pārkāpuma sekas vai nodarīto kaitējumu, kā arī izpildīt pienākumu, par kura nepildīšanu persona ir sodīta. Līdz ar to vienlaikus tiek realizēta gan sodošā funkcija, uzliekot naudas sodu, gan arī audzinošā funkcija, lai persona neizdarītu jaunus pārkāpumus. Administratīvo pārkāpumu sastāvi metroloģiskās uzraudzības un kontroles jomā ir samērā vienkārši un tūlītēji konstatējami.  Turklāt saskaņā ar Eiropas Parlamenta un Padomes 2008.gada 9.jūlija Regulu (EK) Nr.765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr.339/93 (turpmāk – Regula Nr.765/2008) dalībvalstīm ir jānodrošina Regulas Nr.765/2008 noteikumu pareizu īstenošanu un jāveic attiecīgas darbības pārkāpumu gadījumā. Regula Nr.765/2008 paredz, ka sankcijas piemēro kā naudas sodus (bet par nopietniem pārkāpumiem dalībvalstis var paredzēt kriminālatbildību), un sodiem jābūt samērīgiem ar pārkāpuma smagumu un efektīvam līdzeklim, lai atturētu no neatbilstīgas rīcības.  Ņemot vērā likumprojekta “Administratīvo pārkāpumu procesa likums” (reģ.nr. 16/Lp12) plānoto regulējumu, naudas sods par administratīvajiem pārkāpumiem ir izteikts naudas soda vienībās (saskaņā ar likumprojektu vienas naudas soda vienības vērtība ir pieci *euro*).  Lai izpildītu 2016.gada 10.maija Ministru kabineta protokollēmuma “Ministru kabineta noteikumi “Nacionālās metroloģijas institūcijas pakalpojumu maksas noteikšanas un apstiprināšanas kārtība” (prot. Nr.22 7.§) 3.punktā doto uzdevumu, proti, Ekonomikas ministrijai sagatavot un līdz 2016.gada 1.decembrim iesniegt grozījumus Likumā, paredzot tajā deleģējumu Ministru kabinetam izdot noteikumus par Nacionālās metroloģijas institūcijas sniegto maksas pakalpojumu cenrāža apstiprināšanu, ar likumprojektu tiek papildināts Likuma 14.pants ar ceturto daļu, nosakot, ka Ministru kabinets izdod noteikumus par Nacionālās metroloģijas institūcijas sniegto maksas pakalpojumu cenrāža apstiprināšanu.  Ņemot vērā, ka mērīšanas līdzekļu tirgus uzraudzības pasākumi notiek arī uz valsts robežas, pirms mērīšanas līdzekļi tiek laisti Latvijas tirgū no trešajām valstīm, ar likumprojektu tiek noteikts, ka PATAC un muitas iestādes, veicot tirgus uzraudzības pasākumus saskaņā ar Regulas Nr.765/2008 27.pantu, ir tiesīgas pieprasīt un bez maksas izņemt mērīšanas līdzekļu paraugus un organizēt to laboratorisku vai cita veida ekspertīzi. Vienlaikus tiek noteikta tirgus uzraudzības ietvaros veikto ekspertīžu izdevumu atlīdzināšanas kārtība. | |
| 3. | | Projekta izstrādē iesaistītās institūcijas | Likumprojekts ir izstrādāts sadarbībā ar Patērētāju tiesību aizsardzības centru. Nosūtīts saskaņošanai Latvijas Darba devēju konfederācijai, Latvijas Tirdzniecības un rūpniecības kamerai. Saskaņā ar Ministru kabineta 2014.gada 22.aprīļa protokollēmuma “Informatīvais ziņojums “Nozaru administratīvo pārkāpumu kodifikācijas ieviešanas sistēma”” (TA-775) (prot. nr.24 26.§) 3.punktu, likumprojekts nosūtīts izskatīšanai Tieslietu ministrijas Latvijas Administratīvo pārkāpumu kodeksa pastāvīgajā darba grupā. | |
| 4. | | Cita informācija | Likumprojekts saskaņā ar Ministru kabineta 2014. gada 22. aprīļa sēdes protokola Nr. 24 26. § "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.2. apakšpunktā noteikto tika izskatīts un atbalstīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2016. gada 30. jūnija sēdē | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | Mērīšanas līdzekļu ražotāji, importētāji, izplatītāji, lietotāji un uzstādītāji, kā arī fasēto preču ražotāji, importētāji un izplatītāji. | |
| 2. | Tiesiskā regulējuma ietekme uz tautsaimniecību un administratīvo slogu | | | Likumprojekts nerada papildu administratīvo slogu. | |
| 3. | Administratīvo izmaksu monetārs novērtējums | | | Projekts šo jomu neskar | |
| 4. | Cita informācija | | | Nav | |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| Projekts šo jomu neskar. | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | |
| Projekts šo jomu neskar. | | | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir nodots apspriešanai Tieslietu ministrijas Administratīvo pārkāpumu kodeksa pastāvīgās darba grupas pārstāvjiem.  Sabiedrības līdzdalība likumprojekta izstrādē īstenota atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1apakšpunktā noteiktajam, proti, sabiedrības pārstāvjiem tika dota iespēja rakstiski sniegt viedokli par likumprojektu tā izstrādes stadijā. | |
| 2. | Sabiedrības līdzdalība projekta izstrādē | Likumprojekts kopā ar sākotnējās ietekmes novērtējuma ziņojumu (anotāciju) un paziņojums par līdzdalības procesu 2016.gada 3.oktobrī tika publicēts Ekonomikas ministrijas mājas lapā [www.em.gov.lv](http://www.em.gov.lv), aicinot sabiedrību izteikt savu rakstisku viedokli. | |
| 3. | Sabiedrības līdzdalības rezultāti | Iebildumi vai priekšlikumi par likumprojektu netika saņemti | |
| 4. | Cita informācija | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Patērētāju tiesību aizsardzības centrs, muitas iestādes |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekts neparedz veidot jaunas valsts institūcijas. |
| 3. | Cita informācija | | Nav |

|  |  |
| --- | --- |
| Iesniedzējs: |  |
| Ministru prezidenta biedrs,  ekonomikas ministrs | A.Ašeradens |
| Vīza:  Valsts sekretārs | J.Stinka |

01.12.2016 11:22

1650

Lipskis

67013292, [Valdis.Lipskis@em.gov.lv](mailto:Liena.Grobina@em.gov.lv)